עין נון, למרגלות המושבה מגדל, הוא אתר בילוי בחיק הטבע המשלב אתר עתיקות. אתם מוזמנים לבלות בצל עץ האקליפטוס הגדול, הצומח בצד הבריכה שאוספת את מי המעיין וגם לצאת לסיור רגלי קצרצר, שאורכו הכולל כ-400 מטרים. המסלול יוצא מבריכת המים וממשיך עד לשפך הנחל לכינרת. במקום קיימות פינות פיקניק מונגשות לנכים.
במעיין נון נמצאו ממצאים ארכיאולוגיים רבים הכוללים מערכת השקיה עתיקה עם בריכת אגירה מתקופת הרומאים, אקוודוקט להובלת מים לעיירה מגדלא העתיקה ועוד.
בסקר אקולוגי שנערך במקום נמצאו שרידים של מיני צמחים הנדירים באזור ומוערך כי היו קיימים בעבר במקום ונדחקו ע״י מינים פולשים והשפעות קשות הכוללות ערימות פסולת רבות, כריתת עצים, ביעור שטחים ושאיבת מים.
במקום הוסדרו תשתיות לקליטת קהל הכוללות פינות ישיבה לאורך הנחל, פינת פיקניקים, שביל טיילות בסבך הצמחייה, חנייה ושביל מצעים מסודר, שביל לאורך הנחל עד לכינרת תוך הבטחת המסדרון האקולוגי לאורכו והבטחת מעבר חופשי לציבור עד לשביל סובב כינרת. בוטלה תחנת שאיבה מהמעיין בתיאום עם רשות המים.
עלויות שהושקעו באתר בפועל הגיעו לכדי 1,000,000 ₪, בשת"פ עם משרד החקלאות והמועצה המקומית מגדל. כיום, מתוחזק האתר בשיתוף פעולה של המועצה המקומית ורשות הניקוז כינרת.
תכנית חינוכית "שומרי הנחל", בשיתוף המשרד להגנת הסביבה ומתנ״ס המושבה מגדל, פועלתת מזה מספר שנים באיזור המשוקם. התכנית כוללת אימוץ המעיין ופרוזדור הנחל לכינרת תוך לימוד, מחקר, פעולות חווייתיות פעולות שיקום והסברה.